SKRIFTLIG FORESPØRGSEL E-3118/00

af Brigitte Langenhagen (PPE-DE) til Kommissionen

(6. oktober 2000)

Om: Anvendelse af dyrekroppe i kødmel

Beslutningen om med virkning fra den 1. oktober 2000 at forbyde anvendelsen af selvdøde husdyr i form af kødmel og foderstoffer har givet anledning til stor usikkerhed hos landmænd, slagterier og interesseorganisationer i Tyskland. Der er frygt for, at der vil påløbe ensidige ekstraomkostninger som følge af de nye bortskaffelsesbestemmelser.

Kommissionen bedes derfor besvare følgende spørgsmål:

1. Hvad er begrundelsen for denne beslutning? Er beslutningen videnskabeligt underbygget?

2. Hvilke ekstraomkostninger vil gennemførelsen af beslutningen medføre? Hvem skal afholde disse udgifter?

3. Omfatter beslutningen bestemmelser om udgiftsrefusion?

4. Er der efter Kommissionens opfattelse risiko for, at der vil live anvendt andre bortskaffelsesmåder, hvorved beslutningen kan blive undergravet?

5. Hvordan vurderer Kommissionen den tyske fremgangsmåde i forbindelse med fremstilling af kødmel (tryksterilisation ved 133o i mindst 20 minutter med et tryk på 3 bar)

6. Hvordan vurderer Kommissionen muligheden for at indføre denne fremgangsmåde i hele Europa? Vil det eventuelt være muligt på denne måde at opnå den bedst mulige forbrugerbeskyttelse?

Svar afgivet på Kommissionens vegne af David Byrne

(1. december 2000)

1. Det ærede medlem henviser til forslaget til Europa-Parlamentets og Rådets forordning om sundhedsbestemmelser for animalske biprodukter, som ikke er bestemt til konsum(1), der blev vedtaget af Kommissionen den 19. oktober 2000. Hovedformålet med dette forslag er at forbyde genanvendelse i foderkæden af bestemte animalske biprodukter, nemlig døde dyr og kasseret animalsk materiale. Det eneste råstof, der må anvendes til fremstilling af foder, vil i så fald være materiale af dyr, der er erklæret egnede til konsum.

Forslaget bygger på ni videnskabelige udtalelser, vedtaget af Den Videnskabelige Styringskomité, og i alle udtalelser anbefales, at materiale fra dyr, der ikke egner sig til konsum, udelukkes fra foderkæden. I begrundelsen for forslaget gives baggrundsoplysninger, der belyser, hvorfor man ønsker denne nye politik for animalske biprodukter, der ikke er beregnet til konsum, ligesom der er anført en samlet liste over de videnskabelige udtalelser.

En ændret udgave af dette forslag, som kun omhandler døde dyr, skal også fremlægges for medlemsstaterne efter opfordring fra landbrugsministrene, forsamlet i Rådet den 20/21 november, som en sikkerhedsforanstaltning.

2. Kommissionen er klar over, at der kan opstå en række potentielle problemer som følge af forbuddet mod genanvendelse af visse former for dyremateriale i foderkæden. Følgerne af omkostningerne ved forslaget kan især blive omfattende, fordi de nye regler vil gøre fjernelsen af visse former for dyremateriale og -kroppe til en udgift, mens disse tidligere økonomisk repræsenterede en positiv værdi. For at løse dette problem indeholder forslaget også en række alternative muligheder til fremstilling af fodermidler og for anvendelse eller bortskaffelse af de pågældende animalske biprodukter såsom medforbrænding, kompostering, biogasprodukter, gødningsstoffer og den oliekemiske industri. Nogle af disse alternative anvendelses- eller bortskaffelsesmetoder åbner mulighed for at dække visse omkostninger. Forslagets begrundelse indeholder en analyse af virkningerne.

3. Kommissionen er klar over, at der findes meget forskellige holdninger med hensyn til finansiel støtte til forarbejdning og bortskaffelse af animalske biprodukter. For at undgå en situation, hvor dette påvirker de forskellige landbrugsprodukters indbyrdes konkurrencestilling, er det i den foreslåede forordning fastsat, at der kan udarbejdes harmoniserede bestemmelser om dette spørgsmål på fællesskabsniveau.

4. Forordningen omfatter de nødvendige bestemmelser for at sikre en sondring mellem de forskellige typer animalsk materiale under indsamlingen, transporten, oplagringen og forarbejdningen, ligesom der fastsættes et pålideligt identifikations- og registreringssystem for de færdige produkter.

5. og 6. I Rådets beslutning 1999/534/EF af 19. juli 1999 om foranstaltninger for forarbejdning af visse former for animalsk affald med henblik på beskyttelse mod overførbare spongiforme encephalopatier(2) er det fastlagt, at fra 1. april 1997 skal alt affald hidrørende fra pattedyr, der er bestemt til produktion af kød- og benmel til foderbrug, forarbejdes i overensstemmelse med minimumskravene på 133°C i 20 minutter ved et tryk på 3 bar. Endvidere skal afsmeltet fedt af drøvtyggere med høj risiko til foderbrug fra 1. juli 2000 også forarbejdes i overensstemmelse med ovenstående minimumskrav. Disse krav er baseret på aktuelle videnskabelige udtalelser og vil blive taget op igen i forbindelse med udviklingen inden for det pågældende videnskabelige område.

(1) KOM(2000) 574 endelig udg.

(2) EFT L 204 af 4.8.1999.